Video: Mans rand petroljoggie aan‘n Skermskoot uit die video. Die video volg onderaan die berig. WAARSKUWING: Die video is gewelddadig van aard en nie geskik vir kinders of sensitiewe lesers nie. Twee mans is Saterdagaand in Tzaneen, Limpopo, in hegtenis geneem nadat hulle glo ŉ petroljoggie by ŉ vulstasie aangerand het. Kringtelevisiebeeldmateriaal van die voorval is kort daarna op YouTube gelaai waarin dit as ŉ rassistiese aanval uitgemaak word. Op die video kan ŉ mens sien hoe twee mans omstreeks 23:20 die petroljoggie herhaaldelik met hul vuiste bydam, terwyl ŉ derde man tussenbeide probeer tree. Die man slaag uiteindelik daarin om die geveg te stop, waarna die video ophou. Lt.kol. Moatshe Ngoepe, polisiewoordvoerder, het aan Maroela Media bevestig die Tzaneen-polisie ondersoek ŉ aanrandingsaak en die twee mans is kort na die voorval in hegtenis geneem. Die mans het glo die petroljoggie aangerand omdat die brandstof wat hulle wou hê, nie beskikbaar was nie. Danie le Roux (27) en Hermanus Martinus van Dyk (36) het Maandag op aanklag van aanranding in die Tzaneen-landdroshof verskyn. Le Roux is op borgtog van R1 000 vrygelaat en borgtog van R500 is aan Van Dyk toegestaan. Die saak is tot 27 Julie uitgestel vir verdere ondersoek. Die video is deur Mkhomazi Twala op YouTube gelaai en is teen Woensdag meer as 6 000 keer gekyk. Die beskrywing identifiseer die petroljoggie as Johannes Monyela.